Sørget over den drepte president-mannen – nå er hun tiltalt
Flere samfunnstopper på Haiti er tiltalt for å ha hatt roller i forbindelse med drapet på den tidligere presidenten Jovenel Moïse. Blant dem er enken Martine.  Også landets tidligere statsminister Claude Joseph og tidligere politisjef Léon Charles er tiltalt i saken. Haitis tidligere president Jovenel Moïse ble drept 7. juli 2021, 53 år gammel.  Han ble drept i sin private bolig nær hovedstaden Port-au-Prince, og amerikanske myndigheter har tidligere beskrevet et omfattende komplott for å ta ham av dage. Planen, som skal ha blitt klekket ut både i Haiti og i Florida i USA, involverte leiemordere – og, ifølge en dommer, én av presidentens aller nærmeste.  Bakgrunn: Slik var den omstridte presidentens liv Ble selv såret: – Hun var et offer Moïses enke Martine Moïse er sammen med tidligere statsminister Claude Joseph tiltalt for å ha hatt en rolle i drapskomplottet mot presidenten, skriver AP.   Ifølge New York Times vises det ikke til noen konkrete beviser mot enken i tiltalen, og hun er ikke tiltalt for å ha plablagt drapet. Det refereres imidlertid til uttalelser hun og andre i saken skal ha gitt, og som dommeren som etterforsker saken mener strider mot hverandre.  Moïse anklages for å ha gått sammen med flere andre i en sammensvergelse for å forsøke å bli kvitt mannen. Motivet skal ha vært et ønske om makt, står det i tiltalen. Martine Möise ble selv såret under drapet på mannen, da væpnede menn stormet inn på soverommet til presidentparet i 01-tiden om natten den 7. juni 2021.  Hennes advokat Paul Turner har ikke besvart på henvendelser om tiltalen mandag. I et tidligere intervju med New York Times har han benektet at Martine Moïse har noe med drapet å gjøre, skriver avisen:  – Hun var et offer, akkurat som barna hennes som var der, og ektemannen hennes.  Alvorlige anklager De alvorligste anklagene i tiltalene rettes mot Haitis tidligere nasjonale politisjef Léon Charles, skriver AP. I dag er han Haitis permanente utsending til Organisasjonen av amerikanske stater (OAS). Han anklages for drap, forsøk på drap, besittelse og ulovlig bæring av våpen, sammensvergelse mot landets indre sikkerhet, og sammensvergelse. Charles har ikke vært tilgjengelig for kommentarer om tiltalen overfor nyhetsbyrået AP. Hverken Claude Joseph eller en talsmann for Martine Moïses forsvarer har svart på henvendelser om saken mandag. Flere titalls tiltalte Etterforskningen av drapet på den tidligere presidenten er svært omfattende. Til sammen er nesten 50 personer tiltalt i dommerens 122 siders lange rapport.  – Vi har klart å avdekke graden av deltagelse og rollen til hver og en av de skyldige gruppene som gikk sammen, under innflytelse av Machiavelliske planer utviklet mellom bakmenn, medvirkere og håndlangere, for å henrette president Jovenel Moïse, skriver dommeren.  Ytterligere tolv mistenkte i saken er tidligere utlevert til USA, og siktet for drapet. Tre av dem er allerede dømt.  Har forklart seg om skyting Martine Moïse, som tidligere er blitt avhørt i saken, har ifølge AP forklart at hun hørte kraftig skyting rundt klokken 01 om natten 7. juni 2021.  Rundt 30 til 45 minutter senere stormet væpnede menn seg inn på soverommet til presidentparet.  Hun har forklart at hun gjemte seg på gulvet under parets seng, og at angriperne blant annet skal ha dyttet borti tåen hennes «for å forsikre seg om hun ikke var i live».  I den ferske tiltalen står det at mellomrommet mellom sengen og gulvet var mellom 35 til 40 centimeter.  Mellom 30 og 50 politibetjenter voktet presidentpalasset. Drapsnatten var kun en håndfull politibetjenter på vakt, har Martine Moïse fortalt, skriver New York Times.  
Flere samfunnstopper på Haiti tiltalt etter drapet på tidligere president Jovenel Moïse. Han ble drept 7. juli 2021 i sitt hjem nær hovedstaden Port-au-Prince.  Blant de tiltalte er presidentens enken, Martine Moïse, tidligere statsminister Claude Joseph og tidligere politisjef Léon Charles. Martine Moïse ble selv såret i angrepet der mannen ble drept, da væpnede menn stormet presidentparets soverom. Hennes advokat har tidligere nektet for at hun var involvert i drapet, og omtaler henne som et offer i saken. 